Valmieras Kultūras centrs

Starptautiskās Dejas dienas koncerts “Sadejosim prieku!”
2025-05-17 18:00 - 19:30 (Europe/Helsinki) | Kocēnu kultūras nams, Alejas iela 3, Kocēni
Labas tradīcijas ir jāturpina! Pagājušā gadā iesākām, šogad turpinām, bet jau ar jauniem dalībniekiem un jaunām emocijām. Valmierieši un pilsētas viesi laipni aicināti uz Kocēnu Kultūras namu 17. maijā plkst. 18.00 uz deju koncertu “Sadejosim prieku!”.
Savas prasmes rādīs un dejotpriekā dalīsies 11 deju grupas no Valmieras, Rīgas, Siguldas un Cēsīm. Dejas dienu šogad pārstāvēs šādi deju stili: ugunīgais, ritmiskais flamenko (“Duende” un “Alegria”), maģiskās, vijīgās Austrumu dejas (“Karkadē”), akrobātiskā un dinamiski laikmetīgā deja (“Fandango” un “A-Zarts”), Latīņamerikas dejas (M.Liepas studija), jaudīgais hip-hops (“Dance Beat”), jautrā Bollywood un noslēpumainais Tribal Fusion (“Soul Sisters”, “Moon Sisters”), dievišķās un spēcīgās indiešu dejas (“Bharata”), elegantās balles dejas (“Balles deju klubs “Valmiera””), valdzinošās sieviešu dejas (L.Saukantes studija) un dzīvespriecīgās čigānu dejas (“Alegria”).
Vairosim prieku un svinēsim deju!
Ieeja koncertā ziedojums – 10 EUR no personas.

TDA "Gauja" 80 gadu jubilejas izstādes atklāšana
2025-05-17 21:00 - 23:59 | Laukums pie Valmieras Kultūras centra, Rīgas iela 10, Valmiera, Latvija
17. maijā no plkst. 21.00 Muzeju nakts ietvaros laukumā pie Valmieras Kultūras centra būs apskatāma TDA “Gauja” 80 gadu jubilejas izstāde. Pēc tam izstāde būs aplūkojama Valmieras Kultūras centra telpās līdz 20. jūnijam.

Yamaha mūzikas skolas jaunāko grupu audzēkņu koncerts "Ceļojums"
2025-05-21 18:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
21. maijā plkst. 18.00 Yamaha mūzikas skolas jaunāko grupu audzēkņu koncerts “Ceļojums” Valmieras Kultūras centrā.
Ieeja: 7 EUR

YAMAHA mūzikas skolas vecāko grupu audzēkņu koncerts “Vecā, labā Eiro-vīzija”
2025-05-22 17:30 - 19:00 | Valmieras Kultūras centra lielā zāle, Rīgas iela 10, Valmiera, Latvija
22. maijā plkst. 17.30 YAMAHA mūzikas skolas vecāko grupu audzēkņu koncerts “Vecā, labā Eiro-vīzija”

YAMAHA mūzikas skolas vecāko grupu audzēkņu koncerts “Vecā, labā Eiro-vīzija”
2025-05-22 19:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
22. maijā plkst. 19.30 YAMAHA mūzikas skolas vecāko grupu audzēkņu koncerts “Vecā, labā Eiro-vīzija”

Ingas Zirnes dzimšanas dienas koncerts "Mīlestības jūra"
2025-05-24 19:00 - 20:30 | Valmieras Kultūras centra lielā zāle, Rīgas iela 10, Valmiera, Latvija
24.maijā plkst. 19.00 aicinām uz sirsnīgu un muzikālu kopā būšanu Ingas Zirnes dzimšanas dienas koncertā “Mīlestības jūra” Valmieras Kultūras centrā.
Koncertā piedalīsies sieviešu koris “Jumara”, senioru vīru koris “Baltie bērzi”, kamerkoris “Kaķi” (koru diriģente Inga Zirne), vokālais ansamblis “Ad Rem”, Laura Logina, kā arī pavadošā grupa – Līga Ivāne, Raivo Ozols un Ivars Kalniņš, kormeistares Līga Iesmiņa un Dina Farnaste.
Koncerta “Mīlestības jūra” režisore Līga Gacka pastāstīja: “Koncertā mēs daudz runāsim par mīlestību. Diriģente Inga Zirne jau sākotnēji lūdza, vai var koncertu veidot, nelietojot pagātnes formu. Var. Runāt nākotnē. Kā? Caur konceptu. Patiesībā jūs visi esat ļoti mīļi lūgti uz mazās Ingas sešu gadu dzimšanas dienu, kurā mazā meitene izsapņos savu dzīvi. Viņas lielākā vēlēšanās? “Es vēlos pilnu dzīvi mīlestības – kā mīlestības jūru…”. Kopā ar mazo bērnu katram būs iespēja palūkoties uz dažādām mīlestības formām – meitas, māsas, sievietes, mātes, profesionāles utt. Noteikti atnāc! Pasapņosim kopā! Caur bērna acīm.”
Koncerta norisei saņemts finansiālais atbalsts Vidzemes plānošanas reģiona īstenotās programmas “Vidzemes kultūras programma 2025” ietvaros, kas tiek realizēta Valsts kultūrkapitāla fonda mērķprogrammā “Latviešu vēsturisko zemju attīstības programma”.
Ieeja: 8-9 EUR, ar Valmieras kultūras karti 1 EUR atlaide. Biļetes var iegādāties “Biļešu Paradīzē”.

ATCELTS! "BERMUDU DIVSTŪRIS". "FLAMINGO"
2025-05-24 20:00 - 21:30 | Valmieras estrāde, Dīvaliņa iela 10A, Valmiera, Latvija
Grupas “Bermudu Divstūris” solo koncerts “Flamingo”, kas bija plānots 2025. gada 24. maijā Valmieras estrādē, diemžēl tiek atcelts neparedzētu apstākļu dēļ.
Mēs patiesi atvainojamies par sagādātajām neērtībām un pateicamies par jūsu sapratni.

Biļešu atgriešana:
•Biļetēm, kas iegādātas tiešsaistē vai ar karti “Biļešu Paradīzes” kasēs, nauda tiks automātiski atgriezta uz kontu, no kura tās iegādātas.
•Ja biļete iegādāta klātienē kasēs, lūdzam doties uz jebkuru “Biļešu Paradīzes” kasi, lai veiktu atmaksu.
Paldies par sapratni un uzticību – tiekamies nākamajos koncertos!

Ar mīlestību,
grupa “Bermudu Divstūris”

***
Bermudu Divstūris izziņo koncerttūri Latvijas pilsētās jau 2025. gada maijā un koncertšovu Xiaomi Arēnā – 2025. gada 20. septembrī!
Pēc ilgākas klusuma pauzes, Bermudu Divstūris atgriežas ar jaunumiem par iespaidīgāko koncertšovu Xiaomi Arēnā jau nākamā gada 20. septembrī un 5 lieliskus koncertus Latvijas pilsētās – Rēzeknē, Saulkrastos, Valmierā, Grobiņā un Alūksnē.
“Šis būs jau mūsu trešais koncerts uz Xiaomi Arēnas skatuves un ar nepacietību gaidam visus uz vēl 5 lieliskiem koncertiem Latvijas pilsētās, lai vasaru iesāktu ar enrģisku un uzlādējošu sajūtu! Koncertus esam veidojuši kā iespējami labāko pieredzi klausītājam – ar īpašu scenogrāfiju, jaudīgu horeogrāfiju, pirotehnikas šovu un citiem elementiem. Skatoties mūsu plānos, grūti noticēt, bet būs vēl labāk! Mūsu fanus sagaida muzikāli nepārspējama enerģija un neapslāpējama vēlme dejot, un mēs jau tagad ar nepacietību gaidām septembri,” par gaidāmo notikumu stāsta Biceps un Triceps.
Grupas fanus sagaida arī jauns albums, kas tiks izdots 2025. gada pavasarī. Mūziķi sola arī vēl nebijušas sadarbības gan dziesmās, gan uz skatuves. Jau pirmā no tām ir dzirdama grupas jaunākajā singlā – “Flamingo”.
Grupa aicina iegādāties biļetes jau tagad – bilesuparadize.lv vai kasēs klātienē visā Latvijā.
Koncertšovu atbalsta grupas draugi – www.delfi.lv, www.jauns.lv, www.inbox.lv un “885”.

ATCELTS! Vasaras sezonas atklāšanas zaļumballe. Žoržs Siksna, "Galaktika", "Ballīšu orķestris"
2025-05-31 21:00 - 2025-06-01 03:00 | Valmieras estrāde, Dīvaliņa iela 10A, Valmiera, Latvija
31. maijā Valmieras estrādē plānotā vasaras sezonas atklāšanas zaļumballe tiek atcelta nepastāvīgu laikapstākļu un nepietiekamas intereses dēļ. Atvainojamies par sagādātajām neērtībām!
Informācija par biļešu atgriešanu:

Biļetēm, kas iegādātas tiešsaistē vai ar karti “Biļešu Paradīzes” kasēs, nauda tiks automātiski atgriezta uz kontu, no kura tās iegādātas.
Ja biļete iegādāta klātienē kasēs, aicinām doties uz jebkuru “Biļešu Paradīzes” kasi, lai veiktu biļetes atgriešanu.

Jautājumu gadījumā par biļešu atgriešanu lūdzam sazināties ar “Biļešu Paradīzi” e-pastā: info@bilesuparadize.lv.
Ceram uz sapratni un visus dejot gribētājus aicinām uz lustīgu “Jāņojam Jāņparkā” zaļumballi, kas 23. jūnijā norisināsies Jāņparkā kopā ar grupu “Ziņģes brāļi” un DJ Alexx Rea. Biļetes: https://www.bilesuparadize.lv/lv/event/153436
***
Gatavošanās vasaras svinībām ir sākusies! 31.maija vakarā aicinām satikties, izbaudīt lielisku mūziku, dejot un svinēt dzīvi vasaras sezonas atklāšanas zaļumballē Valmieras estrādē! Par lustīgu muzikālo labsajūtu un neaizmirstamu noskaņu rūpēsies Latvijas estrādes fenomens, neatkārtojamais Žoržs Siksna ar pavadošo grupu, iemīļotā šlāgermūzikas grupa “Galaktika” un enerģiskais “Ballīšu orķestris”.
Zaļumballes programma:
21.00 Grupa “GALAKTIKA”
22.30 Grupa “BALLĪŠU ORĶESTRIS”
00.30 ŽORŽS SIKSNA
Pasākuma laikā piedāvāsim dažādas aktivitātes, varēs iegādāties arī gardas uzkodas un dzērienus. Vasaras sezonas atklāšanas zaļumballē katrs atradīs ko interesantu – lustīgas dejas, lielisku mūziku vai iespēju satikt sen neredzētus draugus un pavadīt laiku kopā ar savējiem.
Informācija pasākuma apmeklētājiem:
– Ieeja pasākuma teritorijā no plkst.20.00.
– Aicinām izvēlēties ērtu, laika apstākļiem piemērotu apģērbu, lai pilnībā izbaudītu dejošanu!
Ieeja: pirmās 100 biļetes – 15 EUR, vēlāk – 18 EUR, no 5.maija – 20 EUR, pasākuma dienā 25 EUR. Bērniem līdz 6 gadu vecumam (ieskaitot) ieeja bez maksas. Biļetes var iegādāties “Biļešu Paradīzē”.

Rokgrupas "Laika Suns" koncerts / "Vaidavas vasara 2025" atklāšana
2025-06-01 16:00 - 17:30 | Vaidavas ezera pludmale
Svinēsim vasaru kopā Vaidavā! 1.jūnijā plkst. 16.00 Vaidavas ezermalā atklāsim vasaras sezonu ar rokgrupas “Laika Suns” koncertu! Kā ierasts, par gardumiem rūpēsies Valmiermuižas “Gardu Muti
vasarnīca Vaidavā”, bet par laiskošanos uz SUP dēļa un citām ūdens aktivitātēm – “VaidavEži”.
Aizvadītā gada pavasarī pilsētas rokgrupa “Laika Suns” izdeva savu jaunāko albumu “Imitācija”. Vairākas albuma dziesmas tapušas jau 2020. gadā un kopš tā laikā slīpētas un izdotas vairākas no albuma dziesmām, piemēram, “Nav kur iet”, “rīts rīts rīts rīts rīts rīts” un “Cerība mirst pēdējā”. Koncertā izskanēs arī klausītāju iemīļotie hiti “Pavasari”, “Dažas no meitenēm”, ”Atceries Rīgu vasaras naktīs”, “Sitīsim logus” un citas “Laika Suns” augstsprieguma enerģijas uzlādētas dziesmas!
Biļetes “Biļešu Paradīze” kasēs un www.bilesuparadize.lv. Pirmās 100 biļetes – 15 EUR, vēlāk – 18 EUR. Pasākuma dienā – 20 EUR. Ieeja bez maksas bērniem līdz 6 gadu vecumam (ieskaitot).

TDA "Gauja" 80 gadu jubilejas koncertuzvedums "Gauja. Ūdens. Kustība."
2025-06-07 22:00 - 23:50 | Daliņu pludmale
Tautas deju ansamblis (TDA) “Gauja” ielūdz uz kolektīva 80 gadu jubilejas koncertuzvedumu “Gauja. Ūdens. Kustība.” 7. jūnijā plkst. 22.00 Daliņu pludmales teritorijā, Valmierā.
Šis būs pirmais TDA “Gauja” koncertuzvedums neierastā vidē – upes krastā. Gan senas un mīļas, gan jaunas horeogrāfijas izdejos aptuveni 200 esošie un bijušie dejotāji.
Koncertuzvedums būs stāsts par ūdens kustību dabā. Arī cilvēka dzīvei ir sava kustība. Katrai sekundei, minūtei un dienai. Arī dejai – tāpat. Mēs iesākamies no saules stariem ar rasu, plūstam attīstībā, mutuļojam cauri dienai kā upe dažādos ritmos, piedzīvojot kā krāces, tā rāmo plūdumu, tikai vakarpusē pāraugot rimtā un cēlā miglā. Ūdens ir dzīvība, un dzīvībā ikviens nobeigums ir jauns sākums.
Mēs lepojamies ar skaistāko upi – Gauju, kas, par laimi, plūst cauri mūsu Valmierai, un tikpat ļoti lepojamies ar tautas deju ansambli, kura nosaukums vieno tik daudzu dejotāju sirdis. “Gauja” pie Gaujas. Viens otru papildinoši elementi – dabas scenogrāfijā ieskauta latviešu skatuviskā tautas deja.
Kolektīvu vadītāji: Evita Kaķīte-Brasa, Iluta Uškāne, Artis Mellups
Intermēdiju horeogrāfs: Reinis Rešetins
Intermēdiju mūzikas autors: Renārs Veličko
Gaismu režija: Oskars Pauliņš
Organizē: Valmieras Kultūras centrs
Ieeja: pirmās 300 biļetes – 15 EUR, vēlāk – 18 EUR, no 07.05.2025. – 20 EUR. Pasākuma dienā – 25 EUR. Bērniem līdz 6 gadu vecumam (ieskaitot) ieeja bez maksas.
Informācija koncertuzveduma apmeklētājiem:
• Ņemot vērā laikapstākļus un to, ka norises vietas teritorija ir mitra, aicinām padomāt par ērtu, laikapstākļiem piemērotu apģērbu un ūdensnecaurlaidīgiem apaviem (vēlams – gumijas zābakiem).
• Uz koncertu iesakām ierasties kājām vai ar velosipēdu, jo autotransporta kustība posmā no Jāņa Daliņa ielas līdz Daliņu pludmalei būs slēgta. Automašīnas būs iespējams novietot gar Jāņa Daliņa ielu un tuvākajām šķērsielām, kur to atļauj zīme, kā arī stāvlaukumā pie Jāņa Daliņa stadiona. Ērtākai transportlīdzekļu novietošanai palīdzēs satiksmes regulētāji.
• Ieeja pasākuma teritorijā no plkst. 21.00.
• 7. jūnijā biļetes cena ir 25 EUR. Biļetes iepriekšpārdošanā var iegādāties “Biļešu Paradīzē”, kā arī pasākuma norises vietā (stundu pirms koncertuzveduma).
• Koncertuzvedumā sēdvietas būs pieejamas ierobežotā skaitā, tādēļ lūdzam ņemt līdzi savu saliekamo (piknika) krēslu.
• Iesakām pirms koncerta lietot līdzekli pret insektiem.

Koncerta norisei saņemts finansiālais atbalsts Vidzemes plānošanas reģiona īstenotās programmas “Vidzemes kultūras programma 2025” ietvaros, kas tiek realizēta Valsts kultūrkapitāla fonda mērķprogrammā “Latviešu vēsturisko zemju attīstības programma”, kā arī Valsts kultūrkapitāla fonda starpdisciplināru projektu mērķprogrammā “Nemateriālā kultūras mantojuma vērtību attīstība un ilgtspēja”.

Erudīcijas spēle "Zini! Mini! Uzzini!"
2025-06-11 21:00 - 23:00 | Kocēni
11. jūnijā plkst. 21.00 Kokmuižas alus brūzī notiks erudīcijas spēle “Zini! Mini! Uzzini!”.
Dalības maksa – 30 EUR komandai. Biļetes: www.ziniminiuzzini.lv

Komunistiskā genocīda upuru piemiņas brīdis
2025-06-14 12:00 - 12:30 | Valmieras dzelzceļa stacija, Valmiera
14.jūnijā plkst. 12.00 Valmieras dzelzceļa stacijā komunistiskā genocīda upuru piemiņas norise.
Piedalīsies: Valmieras novada pašvaldības pārstāvji, Valmieras politiski represēto biedrība, vadītāja Dainuvīte Eglīte, Zemessardzes 22. kaujas nodrošinājuma bataljona pārstāvji.
Muzikāli papildinās Latvijas, Igaunijas un Lietuvas viesmūziķi, kuri izpildīs arī Latvijas, Lietuvas un Igaunijas himnas, uzstājoties kopā ar senioru vīru kori “Baltie bērzi” un Veru pilsētas (Igaunija) senioru kori. Apvienotajā Baltijas valstu mūzikas skolu stīgu orķestrī dzirdēsim Valmieras Mūzikas skolas, Tartu un Pelstsamā skolu (Igaunija) un Paņevežas, Šauļu, Rokišķu, Biržu mūzikas skolu (Lietuva) stīgu orķestrus.

Atceres dienas koncerts “Zied dārzi tik balti kā togad…”
2025-06-14 17:00 - 18:30 | Kocēnu kultūras nams, Alejas iela 3, Kocēni
14. jūnijā plkst. 17.00 Kocēnu Kultūras namā notiks atceres dienas koncerts “Zied dārzi tik balti kā togad…”.
Piedalīsies: senioru vīru koris “Baltie bērzi” (Valmiera), Veru pilsētas senioru koris (Igaunija) un senioru vokālais ansamblis “Dziesmotā senatne” (Kocēni).
Ieeja bez maksas.

Joku luga "No saldenās pudeles"
2025-06-20 19:00 - 21:00 | Valmieras Kultūras centra lielā zāle, Rīgas iela 10, Valmiera, Latvija
Uzmanību!
Izrāde “No saldenās pudeles” Valmierā 20. jūnijā plkst 19.00 notiks iekštelpās – Valmieras Kultūras centrā!

Rūpējoties par skatītāju labsajūtu, Blaumaņa Ezerlauku saime ir pieņēmusi lēmumu, ka “Saldenā pudele” labāk smeķēs sausumā, siltumā un zem mājīgā Valmieras Kultūras centra jumta.

Biļetes ierobežotā daudzumā vēl var iegādāties “Biļešu Paradīzē”: https://www.bilesuparadize.lv/lv/event/149232

***
„Pannas Teātris” skatītājiem piedāvā īsti latvisku Rūdolfa Blaumaņa komēdiju “No saldenās pudeles”. Izrāde jūnijā pirms Jāņiem viesosies vairākās Latvijas pilsētās.
Tuvojas Jāņu nakts. Skaņas un smaržas tracina puišu un meitu asinis. Rodas vēlēšanās ļaut jūtām vaļu, lai tās nesaskābst kā vecs vīns un, iemalkojot no saldenās pudeles, saplūst ar reibumu, kas virmo dabā. Tādos jūtu juku laikos, kad kūsā piens un asinis, Ezerlauku mājās nākas meklēt meitai vīru un saimniecībai galvu.
Jaunās joku lugas izrādīšanai “Pannas Teātris” sapulcējis arī brangu aktieru sastāvu:
Elīna Vāne kā Ezerlauku saimniece Ieva gribēs izprecināt meitu vai pati vēlreiz precēties.
Zane Daudziņa kā Lavīze, saimniecības glābšanas vārdā, būs gatava mīt gredzenus kaut ar kalpa puisi.
Madara Melne – Tomsone kā Marija mēģinās savaldzināt Artūru Dīci, Mārtiņa lomas atveidotāju. Rindēnu saimnieks Jānis Skanis nevarēs izšķirties starp Elīnu Vāni un Madaru Melni-Tomsoni, bet Zane Aļļēna kā Auce kritīs Arta Jančevska kā Pičuka apskāvienos.
Māris Bezmers – Taukšķis būs izmisīga lēmuma priekšā: zaudēt nevainību vai nomirt puisī, kamēr Krišs Jānis Āmanis asinās māku iekvēlināt brīvības alkas visā pagastā.
Luga “No saldenās pudeles” ir visstraujākā un karstasinīgākā Blaumaņa komēdija, jo, ” kur dziņas briest un rūgst, tur kaislības puto un kāpj prāta toverim pāri”.
Rūdolfa Blaumaņa domās Latviešu atdzimšanas un brīvības pamats ir ugunīgas jūtas, kas aizslēgtas dus aiz piesardzības, baiļu un stingras audzināšanas durvīm.
Bet pāri visam – vīns no saldenās pudeles!
Izrādes veidotāju radošajā sastāvā: režisors Juris Rijnieks, kostīmu māksliniece Una Bērziņa, scenogrāfs Ivars Noviks, dziesmas un mūzika Artūrs Palkevičs, dziesmu teksti – Jānis Peters.
Tuvojoties pasākumam, biļešu cena var tikt mainīta.
Ieeja uz izrādi atvērta 1h pirms pasākuma sākuma.
Informācija:
www.pannasteatris.lv

"Vasaras saulgrieži Kocēnos"
2025-06-21 21:00 - 23:59 | Kokmuižas promenāde
21. jūnijā no plkst. 21.00 Kokmuižas promenādē notiks “Vasaras saulgrieži Kocēnos”. Dziesmas, lustes, danči kopā ar mākslinieciskās pašdarbības kolektīviem. Saulei rietot, iedegsim ugunskurus. Tāpat aicinām baudīt maģisko saulgriežu vakara noskaņu, dodoties izbraucienā ar laivām pa Kokmuižas dīķi.
Pasākuma apmeklējums bez maksas.

"Jāņojam Jāņparkā" ar grupu "Ziņģes brāļi" un DJ Alexx Rea
2025-06-23 22:00 | Jāņparks
​23. jūnijā no plkst. 22.00 aicinām baudīt īstas Jāņu sajūtas un svinēt svētkus Jāņparkā, kur mazus un lielus jāņabērnus gaidīsim uz lustīgu līgošanu – “Jāņojam Jāņparkā”. Par muzikālo noskaņu un dančiem rūpēsies grupa “Ziņģes brāļi” un DJ Alexx Rea.
Pasākuma laikā darbosies āra kafejnīcas.
Ieeja: 7 EUR, pasākuma dienā – 10 EUR. Biļetes var iegādāties “Biļešu Paradīzē” un pirms pasākuma – norises vietā.

ATCELTS! "Vaidavas vasara 2025". Grupas "Rīgas Modes" koncerts
2025-07-10 19:00 - 20:30 | Vaidavas ezera pludmale
Uzmanību!
10. jūlijā Vaidavas ezermalas estrādē plānotais grupas “Rīgas Modes” koncerts tiek atcelts nelabvēlīgu laikapstākļu dēļ – nedēļas otrajā pusē tiek prognozēti lokāli negaisi un spēcīgs lietus. Atvainojamies par sagādātajām neērtībām!
Informācija par biļešu atgriešanu:
• Biļetēm, kas iegādātas tiešsaistē, nauda tiks automātiski atgriezta uz kontu, no kura tās iegādātas.
• Ja biļete iegādāta klātienē kasēs, aicinām doties uz jebkuru “Biļešu Paradīzes” kasi, lai veiktu biļetes atgriešanu.
Jautājumu gadījumā par biļešu atgriešanu lūdzam sazināties ar “Biļešu Paradīzi” e-pastā: info@bilesuparadize.lv.

***
10. jūlijā plkst. 19.00 Vaidavā ierodas “RĪGAS MODES”!“Rīgas Modes” ir sešu cilvēku kolektīvs ar skatu uz labākām lietām. Viņi vēlas apliecināt to, ka popmūzika nav tikai netīrs vārds. Grupas ieraksti izpelnījušies gan kritiķu atzinību, gan arī vairākus pašmāju mūzikas apbalvojumus. Savos koncertos “Rīgas Modes” apvieno popmūzikas glamūrīgumu ar rokenrola enerģiju. Ir divu veidu cilvēki – tādi, kuri apstājas pie dzeltenās gaismas un tādi, kuri spiež pedāli grīdā. “Rīgas Modes” ir mūzika tiem, kuri ir jauni vai jūtas jauni sirdī.
Biļetes “Biļešu Paradīze” kasēs. Pirmās 100 biļetes – 15, EUR, vēlāk – 18 EUR. Pasākuma dienā – 20 EUR. Biļetes: https://www.bilesuparadize.lv/lv/event/152764
*Par gardumiem rūpēsies Valmiermuižas “Gardu Muti vasarnīca Vaidavā”, bet par laiskošanos uz SUP dēļa un citām ūdens aktivitātēm – “VaidavEži”.

Valsts asinsdonoru centra izbraukums Valmierā
2025-07-14 10:00 - 13:00 | Valmieras Kultūras centra lielā zāle, Rīgas iela 10, Valmiera, Latvija
Valsts asins donoru centrs (VADC) organizēs izbraukumu uz Valmieru, aicinot iedzīvotājus ziedot asinis Valmieras Kultūras centrā, Rīgas iela 10, Valmierā, 14. jūlijā no plkst. 10.00 līdz 13.00.
Lai ziedotu asinis, līdzi ņem derīgu pasi, eID karti vai jebkuru citu personas apliecinošu dokumentu, kas satur sekojošu informāciju- personas kodu, vārdu, uzvārdu, foto un bankas konta numuru!

Esi 18 – 65 gadus jauns (donori, kuri asins/asins komponentus nodod pirmo reizi līdz 60 gadiem);
Sver ne mazāk par 50 kg;
Dienā pirms asins nodošanas neesi lietojis alkoholu;
Esi paēdis, izgulējies, atpūties, jūties labi;
Esi vesels un pēdējā laikā neesi slimojis;
Pirms tam esi lietojis veselīgu uzturu un daudz šķidruma;
Neesi nodevis asinis vismaz 9 nedēļas, un 12 mēnešu periodā to jau neesi darījis 4 reizes (attiecas uz sievietēm) vai 6 reizes (attiecas uz vīriešiem, pie kam pēc 6. reizes vīriešiem jāievēro 3 mēnešu pārtraukums).

Iesaistoties asinsdonoru kustībā, ir iespēja palīdzēt nelaimē nonākušajiem, kam nepieciešamas asinis.
Plašāku informāciju par to, kā var ziedot asinis un kāpēc tas ir svarīgi, lasiet VADC tīmekļvietnē https://www.vadc.lv/lv

"Zini! Mini! Uzzini!" Valmieras dzimšanas dienas spēle
2025-07-24 21:00 - 23:00 | Valmieras 5.vidusskolas pagalms
Čiv! Riv! Septiņ’ četr’ div’!Valmiera svin savu 742. dzimšanas dienu, un arī “Zini! Mini! Uzzini!” būs klāt ar īpašu svētku spēli!
24. jūlijā plkst. 21.00 tiekamies Valmieras 5. vidusskolas pagalmā, kur dzirkstīs jautājumi, atbildes, smiekli un draudzīga sacensība. Vakars zem atklātas debess, komandas līdz 5 cilvēkiem un erudīcijas izaicinājumi svētku noskaņā!
Dalība – tikai 25 EUR no komandasBiļetes meklē www.ziniminiuzzini.lv
Ieplāno jau tagad – šī būs spēle, kur uz “Čiv! Riv!” skanēs Tavs: “Uzvarēt gribam šovakar!”
Pasākumu atbalsta: Valmieras novada pašvaldība, Valmieras Kultūras centrs, Valmieras 5. vidusskola , Tipogrāfija “Līga”

Valmierai-742!
2025-07-25 08:00 - 2025-07-27 17:00 | Valmiera
Čiv! Riv! Septiņ’ div’!
Čiv! Riv! Septiņ’ četr’ div’!
Man šogad 742. dzimšanas diena, un svinību diena nebūt nebūs viena. Ballēsim mēs dienas vismaz trīs, un svētku noskaņa mūs dzīvespriekā tīs. Jūliju divdesmitpiekto līdz divdesmitseptīto kalendārā liec – ieplāno tagad, lai noteikti tiec!
Svētku notikumu kalendārs pildās, lapa valmierasvin.lv jau sildās. Programma būs skatāma tieši tur, ja Tev radies jautājums: “Kur?”
Gaidīšu Tevi ļoti, ļoti, jo manu sirdi sildīt Tu proti!
Tāpēc no šī brīža uz “Čiv! Riv!” droši atbildi: “Valmierai šogad septiņ’ četr’ div’”!
Manā dzimšanas dienā uz skatuvēm tiksimies ar:

“Very cool people”, soliste Aija Andrejeva
“Sudden Lights”
“Dzelzs Vilks”
“The Roop” (Lietuva)
“Bel Tempo”
VIŅA
“Martas Asinis”
Dj.All-Viss

Bet tas vēl nav viss, aktuālās ziņas pie Tevis drīz tiks.
Pagaidām tad čiv, riv! Bet atceries – svinēsim kopā manu septiņ’ četr’ div’!
Tava Valmiera

Grupas "PRĀTA VĒTRA" koncerts "Pirmās dienas tūre"
2025-08-02 20:00 - 22:30 | Pie Dīvaliņa pļavām
“Prāta Vētra” šovasar dosies Latvijas koncerttūrē un priecēs fanus piecās pilsētās, tostarp 2. augustā Valmierā. Grupa priecājas paziņot, ka “Pirmās dienas tūres” īpašais viesis būs jaunais un talantīgais Chris Noah, kura hiti “Cik tālu vēl?”, “Nomodā” un “Kādreiz” iekarojuši Latvijas radiostaciju topu virsotnes, bet albums “Atvadas nav skumjas, ja zinām, ka drīz tiksimies” nodrošināja divus izpārdotus koncertus koncertzālē “Palladium”.
“Mūsu lielajos koncertos vienmēr ir kāds īpašs viesis, kurš sagaida un iepriecina skatītājus vakara sākumā. Mūsuprāt, Chris Noah uzstāšanās kopā ar viņa lieliskajiem draugiem būs brīnišķīga iespēja dzirdēt un atklāt Latvijas popmūzikas uzlecošo zvaigzni! Romantika nav mirusi un nomodā būs jāpavada viss vakars,” priecīgi stāsta Prāta Vētra.
Chris Noah: “Esmu pagodināts un pateicīgs “Prāta Vētras” komandai par šādu iespēju! Dažās no tūres pilsētām nekad neesmu spēlējis un ar nepacietību gaidu “Pirmās dienas tūres” sākumu. “Prāta Vētras” koncerti arī man vienmēr ir bijis gaidīts notikums, šovasar ar grupu rādīsim labāko, ko varēsim!”
Koncertu norises vietā Valmierā ieejas vārtus vērs no plkst. 18.00. Koncerta sākums plkst. 20.00. Biļetes uz koncertiem visā Latvijā pieejamas biļešu tirdzniecības vietnē ekase.lv, TC “Spice” informācijas centrā, veikalā “Manilla” un pilsētu kasēs Jelgavā, Valmierā, Ventspilī un Daugavpilī. “Esam ar visu sirdi iekšā vērienīga augsta līmeņa koncertšova plānošanas un organizēšanas procesā. Šobrīd filmējam koncerta vizualizācijas, esam ciešā sadarbībā ar pilsētām, plānojam tūres loģistiku un darām visu, lai pašiem būtu interesanti un skatītāji varētu dziedāt līdzi gan jaunā albuma “Pūķa lietošanas instrukcija”, gan jau iemīļotām “Prāta Vētras” dziesmām. Informējam, ka, sākot ar 16. jūniju, plānota biļešu cenu maiņa,” stāsta “Prāta Vētras” komanda.
Grupa pateicas koncerttūres atbalstītājiem, bez kuru palīdzības būtu krietni grūtāk nodrošināt plānoto koncertšovu. Tūri piedāvā Mītavas bezalkoholiskais alus, atbalsta Signet banka, DSV, Storent, Samsung, Balcia, CityBee, Neste, žurnāls “Pastaiga”, ziņu portāls Delfi, TV3 Group, JcDecaux, Dienas Mediji, Radio TEV un radio EHR Latviešu Hiti. Aktuālākā informācija par “Prāta Vētras” gaitām pieejama grupas mājaslapā www.pratavetra.lv un sociālajos tīklos Instagram, Facebook un TikTok.
Informāciju sagatavoja:
Kristiāna Pauliņa

Erudīcijas spēle "Zini! Mini! Uzzini!"
2025-08-14 18:30 - 20:30 | Valmieras Kultūras centrs, Rīgas iela 10, Valmiera, Latvija
14. augustā plkst. 18.30 Valmieras Kultūras centra Mazajā zālē erudīcijas spēle “Zini! Mini! Uzzini!”. Dalības maksa komandai – 30 EUR. Biļetes: www.ziniminiuzzini.lv

#PirmaisValmierā – sāksim jauno skolas gadu ar ballīti!
2025-09-01 18:00 - 21:00 | Dzirnavu ezeriņa promenāde
🚀👆#PirmaisValmierā – sāksim jauno skolas gadu ar ballīti!
📍 01.09. Dzirnavu ezeriņa promenādē:
☕ no plkst. 12.00 darbosies āra kafejnīcas
🎧 Plkst. 18.00–21.00 diskotēka ar DJ no Valmieras skolām:
Emīlija Pelce (Valmieras 2. vidusskola)
Luīze Balode (Valmieras 5. vidusskola)
Valdis Grīslis un Ralfs Linde (Valmieras Pārgaujas Valsts ģimnāzija)
Roberts Švalbe (Valmieras Valsts ģimnāzija).
💡 aizraujoša erudīcijas spēle
📸 fotomirkļi pie vides objektiem un momentfoto “FotoBoo”
🏒 galda hokejs un citas aktivitātes sadarbībā ar Valmieras Jaunatnes centru “Vinda”.
📍 31.08. & 01.09. laukumā pie Valmieras Kultūras centra
🛝 no plkst. 10.00 “LabaBalle” piepūšamās atrakcijas (maksas aktivitāte)
📸 fotomirkļi pie vides objektiem
Tā nebūs parasta skolas diena, tādēļ esi #PirmaisValmierā!

XI Kokmuižas svētki – dzīvā muiža! Sansusī vakars Kokmuižā
2025-09-06 10:00 - 23:59 | Kokmuižas pils kompleksā
6. septembrī Kocēnos jau vienpadsmito reizi norisināsies Kokmuižas svētki! Šī gada svētku tēma – dzīvā muiža. Muiža nav tikai pagātne vai vēsture, bet tā ir dzīvīgs, nemitīgā attīstībā esošs kultūras un sabiedrības centrs, kas iekļauj laikmetīgas norises un mūsdienīgu pieredzi. Šogad īpašs notikums un piedzīvojums būs Sansusī vakars, kas svētkiem piešķirs unikālu, mākslinieciski brīvu gaisotni. Sansusī ir laikmetīgās skatuves mākslas festivāls Latvijā.
Kokmuižas svētki ir ikgadējs kultūras notikums Valmieras novada Kocēnos, kas aicina baudīt bagātīgu svētku programmu un vēsturisku noskaņu. Svētku laikā apmeklētājus priecē koncerti, teātra izrādes, muižas tirgus, radošas meistarklases un aktivitātes visai ģimenei, kā arī norisinās sarunas par muižas vēsturi un muižām svarīgām, aktuālām tēmām mūsdienās. Līdztekus tiek godinātas arī vietējās tradīcijas un Kokmuižas alus darīšanas mantojums. Svētki norisinās Kokmuižas ainaviskajā apkārtnē, un tā ir lieliska iespēja iepazīt Vidzemes kultūras mantojumu un baudīt kopā būšanu!
SVĒTKU PROGRAMMA
Plkst. 10.30 svētki ieskanēsies ar īpašu zvaniņu un zvanu improvizācijas performanci mūziķa, izcila bundzinieka un sitaminstrumentālista Aiņa Zavacka izpildījumā, kā arī svētku sveicienu uzrunām.
Plkst. 10.40 uz skatuves, kas atradīsies Kokmuižas pils kompleksa teritorijā, norisināsies Valmieras novada muižu tīkla diskusija “Muiža – viss ir mainīgs”.
Plkst. 11.50 svētkus ieskandinās deju kolektīvu koncerts.
MUIŽAS TIRGUS UN VĒDERPRIEKI
Plkst. 10.00–15.00 Kokmuižas svētkos kā pirmie jau no agra rīta rosīsies tirgotāji – amatnieki, mājražotāji un stādu audzētāji, lai Muižas tirgū, kas atradīsies Kokmuižas pils parterā, piedāvātu pašu ražotos, darinātos un audzētos labumus. Reģistrācija dalībai Muižas tirgū šeit.
Visas dienas garumā būs iespēja baudīt Kokmuižas garšas un Gardu Muti zelterus, kas darīti tikai no Latvijas laukos un dārzos ievāktām ogām un augļiem. Nebūs aizmirsts arī par vēderpriekiem – par tiem gādās dažādi tirgotāji, piedāvājot gan vēsus un siltus gardumus, gan sātīgākas maltītes, ar ko piesiet dūšu, lai būtu spēks lustēt līdz pat vēlai vakara stundai.
RADOŠĀS DARBNĪCAS, IMPROVIZĀCIJA, SPĒLES UN AKTIVITĀTES KĀ MAZIEM, TĀ LIELIEM
Plkst. 10.00–15.00 Kokmuižas pils parterā būs pieejama foto kaste – nofotografējies un saņem savu svētku foto.*
Plkst. 10.00–15.00 izbrauci ar laivām pa Kokmuižas dīķi.*
Plkst. 10.00–15.00 Valmieras koprades darbnīcas DARE komanda iespēju ar Kokmuižas svētku simboliku apdrukāt līdzpaņemto (vēlams jaunu) krekliņu, vai, ja krekliņa nebūs, to varēs iegādāties uz vietas*.
Plkst. 11.00–14.00 bezmaksas glītrakstīšanas darbnīca, ko vadīs Laura Graudiņa, kā arī būs pieejamas spēles ar alfabētu un burtiem projekta “Rokraksta glābējzvans” ietvaros.
Plkst. 11.00–15.00 meistarnīcā “Dari un radi” ģimenes ar bērniem varēs darināt marionešu lelles.
Plkst. 11.00–14.00 vizināšanās ar zirgu karieti Burtnieku zirgaudzētavas vadībā.*
Plkst. 11.00-15.00 Kocēnu 38. skautu vienības piedāvātās aktivitātes.
Plkst. 14.00 uz svētku skatuves kāps un par jautru omu gādās Rūjienas improvizācijas teātris “Imprūven”.
IZZINI KOKMUIŽU UN BAUDI MĀKSLU
Plkst. 12.00 un plkst. 15.00 Kokmuižas vēsturi izzinošas ekskurijas kopā ar vēsturnieci, gidi Inetu Amoliņu, sākuma punkts – Kokmuižas parterā pie saules pulksteņa
Plkst. 11.00–20.00 Kokmuižas pils atvērta apmeklētājiem, un tajā būs aplūkojama Māra Pladara gleznu izstāde.
Plkst. 11.00–20.00 vēsturiskajā Kokmuižas klētī Kocēnu bibliotēkas telpās interaktīva izstāde un uzdevumi visai ģimenei “Kopā meklējam Kokmuižas dārgumus” kopā ar mākslinieci Ivetu Kreišmani.
NOSKAŅU MŪZIKA UN SVĒTKU BALLE
Plkst. 13.00 dziesminieka Kārļa Kazāka koncerts.
Plkst. 21.00–01.00 svētku balle ar grupu “Zelta Kniede”. Ieejas maksa ballē: 10 EUR. Biļetes iepriekšpārdošanā “Biļešu Paradīzē”, kā arī būs iespēja tās iegādāties norises vietā.*
SANSUSĪ VAKARS KOKMUIŽĀ
Senajā saimniecības ēkā “Kokmuiža”
Plkst. 16.00 bērnu zaļumballe visai ģimenei ar “BikiGRUPU”. Izdevniecības “Liels un mazs” dzejas bilžu grāmatu sērijā “Bikibuks” iznākusi 101 grāmata, ko ilustrējuši dažādi mūsdienu latviešu mākslinieki. Dzejoļus, ko daudzi vecāki un vecvecāki iemīļoja savā bērnībā, pie šodienas bērniem jaunā muzikālā veidolā nes “BikiGRUPA”.
Plkst. 17.30 mūzikas teātra izrāde “Alfas” (producents “Dirty Deal Teatro”). Izrāde “Alfas” veidota, iedvesmojoties no notikumiem Jēkabpilī 2011. gada janvārī, kad četri policisti un viena civilpersona veica bruņotu laupīšanu spēļu zālē, kam sekoja bēgšana un apšaude aizturēšanas brīdī Daugavmalā. Izrādes laikā būs pieejamas pašorganizētas aktivitātes bērniem un jauniešiem, kuriem pati izrāde varētu likties mazāk saistoša.
Plkst. 19.30 Sansusī mūziķu kautiņa mini turnīrs (četru mūziķu turnīrs). Sansusī mūziķu kautiņi ir muzikāls turnīrs, kurā profesionāli mūziķi sacenšas muzikālajā asprātībā, atraktivitātē un meistarībā, lai iekarotu skatītāju un žūrijas simpātijas. Kautiņos mūziķi duelējas, izpildot sagatavotus vai improvizētus skaņdarbus.
Plkst. 21.00 20 minūšu diskotēka. Vakara noslēgumā Sansusī tradicionālā 20 minūšu diskotēka, kuras laikā visiem apmeklētājiem iespējams kopīgi piedzīvot pasākuma noslēgumu un veselīgi izkustēties un piepildīt sevi ar pozitīvu enerģiju.
Kokmuižas svētku programmu visas dienas garumā vadīs Uģis Melders.
*maksas norise

Iluzionists Edžus UGUNĪ | Valmiera
2025-09-19 18:00 - 20:00 | Valmieras estrāde, Dīvaliņa iela 10A, Valmiera, Latvija
19. septembris plkst. 18.00. Valmieras estrāde. Vakars, kad maģija un noslēpumi kļūst par realitāti!
Triku šovs “Iluzionists Edžus UGUNĪ” ļaus ticēt neiespējamajam un uguns liesmās saskatīt dzīvo ilūziju, kas liks līdzi just līdzi pat pēdējai dzirkstelei.
Pasākums ir ideāla izklaide ģimenēm ar bērniem, jauniešiem, draugu kompānijām un citām izklaidi meklējošām kompānjām – sagaidiet smieklus, adrenalīna devu un pārsteigumus.
Pasākums norisināsies divos cēlienos. Tā laikā tiks demonstrēti roku veiklības un mentālās maģijas triki, mākslinieks iesaistīs auditoriju, kā arī būs redzami ilūziju priekšnesumi un vairāki triki ar uguns elementiem.
Pasākuma otrajā cēlienā iluzionists atkārtos vienu no Hudini (Harry Houdini) slavenākajiem izbēgšanas trikiem karājoties ar galvu uz leju un mēģinot izbēgt no degošām virvēm.
Šovu papildinās un uz skatves līdzdarbosies arī Latvijas indie rokgrupa “Sub Scriptum”.
Ieeja pasākumā ieteicama no 6 gadu vecuma.
BĒRNIEM līdz 5 gadu vecumam (ieskaitot) ieeja šovā vecāku pavadībā bez maksas (neaizņemot atsevišķu sēdvietu). Sākot no 6 gadu vecuma nepieciešama ieejas biļete.
NEDRĪKST IENEST: lietussargus, “selfijstikus”, dzērienus, asus priekšmetus, pirotehniku, bīstamas vielas un priekšmetus, dzīvniekus.
Pasākuma apmeklētājs piekrīt, ka šova laikā viņš var tikt fotografēts un filmēts, kā pasākuma apmeklētājs. Šāds materiāls turpmāk var tikt izmantots jebkādos, t.sk. komerciālos nolūkos bez apmeklētāja atļaujas.

Erudīcijas spēle “Zini! Mini! Uzzini!”
2025-09-23 18:30 - 21:00 | Valmieras Kultūras centra lielā zāle, Rīgas iela 10, Valmiera, Latvija
23. septembrī plkst. 18.30 Valmieras Kultūras centrā erudīcijas spēle “Zini! Mini! Uzzini!” . Ieeja: EUR 30 (komandai). Biļetes: www.ziniminiuzzini.lv

Liepājas Simfoniskā orķestra koncerts. Rudens koncertsezonas atklāšana.
2025-09-27 18:00 - 19:30 | Valmieras Kultūras centra lielā zāle, Rīgas iela 10, Valmiera, Latvija
27.septembrī plkst.18.00 Valmieras Kultūras centra rudens koncertsezonu atklās Liepājas Simfoniskais orķestris.
Piedalās:
Daniils Mickevičs (klavieres)
Liepājas Simfoniskais orķestris
Diriģents:
Guntis Kuzma
Programmā:
Gundaris Pone (1932-1994) Uvertīra “Skaistā venēciete”
Edvards Grīgs (1843-1907) Koncerts klavierēm un orķestrim
Allegro molto moderato
Adagio
Allegro moderato molto e marcato
Ludvigs van Bēthovens (1770-1827) Septītā simfonija
Poco sostenuto – Vivace
Allegretto
Presto – Assai meno presto
Allegro con brio
Liepājas Simfoniskais orķestris galvenā diriģenta Gunta Kuzmas vadībā 2025. gada rudens koncertturnejā klausītājus vedīs valdzinošajā mūzikas pasaulē, kurā norvēģu komponista Edvarda Grīga klavierkoncerts aizkustinās ar savu melodisko skaistumu un ziemeļniecisko kolorītu, savukārt Ludviga van Bēthovena vērienīgā Septītā simfonija – pārsteigs ar Vīnes klasicisma laikmeta monumentālajiem triepieniem.
EDVARDS GRĪGS ir nozīmīgākais un pazīstamākais norvēģu komponists. Viņš vēlējās radīt jaunu un norvēģu tautas mūzikas skaņkārtās balstītu mākslu un iedvesmojās no tautasdziesmām un to dažādajiem ritmiem. Grīgs izmantoja norvēģu tautas mūziku un deva tai jaunu un trāpīgu individuālu izpausmi tonī, ritmā un skanējumā.
Vienlaikus, lielākajā daļā savas mūzikas viņš izvairījās no tiešiem citātiem, dodot priekšroku, tostarp klavierkoncertā, meklēt mazāk acīmredzamus veidus, kā radīt norvēģiskas melodiskās kontūras.
“Esmu pārliecināts, ka mana mūzika garšo pēc mencām,” viņš reiz ironizēja.
Liepājas Simfoniskais orķestris 2025. gada rudens Latvijas tūres programmā iekļāvis Grīga Koncertu klavierēm un orķestrim (1868), kurā solista lomā redzēsim jauno klavierspēles virtuozu Daniilu Mickeviču.
Grīgs savu klavierkoncertu komponēja, kad viņam bija tikai 24 gadi. Pēc meitas piedzimšanas 1868. gada 10. aprīlī komponists kopā ar ģimeni pavadīja patīkamu un produktīvu vasaru kotedžā Dānijā, kur piedzīvoja radošu uzliesmojumu, kā rezultātā arī radās klavierkoncerts, kas ir pilns mīlestības un prieka.
Lai gan koncerts bija populārs jau no paša sākuma un tika uzskatīts par Grīga izcilāko liela mēroga sasniegumu un pilnīgāko norvēģu nacionālisma muzikālo iemiesojumu romantiskajā mūzikā, pats Grīgs nekad nebija pilnībā apmierināts ar to, un viņš visu atlikušo mūžu turpināja pārskatīt gan orķestra, gan solo partijas.
DANIILS MICKEVIČS ar izcilību absolvējis Emīla Dārziņa mūzikas skolu, pedagoģes Ilzes Treijas klasē, un patlaban turpina mācības Jāzepa Vītola Latvijas Mūzikas akadēmijā, profesora Sergeja Osokina klasē.
Daniils Mickevičs ir viens no spilgtākajiem jaunās paaudzes pianistiem, kura talants atzīts gan Latvijā, gan ārpus tās robežām. Viņš ir vairākkārtējs starptautisku konkursu laureāts, tostarp Jāzepa Vītola starptautiskā pianistu konkursa uzvarētājs 2023. gadā.
Papildinājis zināšanas meistarklasēs pie izciliem pianistiem, kā Jefims Bronfmans, Pēteris Jablonskis, Mati Raekallio Džuljarda skolā, Eva Kupieca Hanoveres Mūzikas, teātra un mediju augstskolā, Anna Malikova Vīnes Mūzikas un izpildītājmākslu universitātē un citiem.
Daniila Mickeviča spēli raksturo ne tikai tehniskā meistarība, bet arī dziļa muzikālā izpratne un spēja atklāt skaņdarba emocionālo pasauli, kas publiku ved krāšņā mūzikas ceļojumā, caur dažādiem mākslas laikmetiem.
Pianists aktīvi koncertē gan Latvijā, gan ārzemēs, sniedzot koncertus gan kā solists, solists ar orķestri, kā arī sadarbojas ar izciliem mūziķiem dažādos kamersastāvos, kā piemēram, vijolnieku Daniilu Bulajevu, dziedātāju Daniilu Kuzminu un citiem.
LUDVIGS VAN BĒTHOVENS ir izcils visu galveno klasicisma žanru pārstāvis, iespējams, atskaitot operu, ģeniāls simfoniķis, kurš gan izvērsa, gan padziļināja simfonijas žanra estētiskās un sociālās izpausmes. Principiāls novators, kurš paplašināja praktiski visu žanru mākslinieciskās iespējas un to atbalsi sabiedrībā.
Plašu rezonansi guva Bēthovena SEPTĪTĀ SIMFONIJA (1812), ko Rihards Vāgners iedēvēja par “dejas apoteozi”.
Kad Bēthovens sāka komponēt savu Septīto simfoniju, Napoleons plānoja savu bēdīgi slaveno karagājienu uz Krieviju. Pēc Bēthovena Trešās simfonijas (un, iespējams, arī Piektās simfonijas) Septītā simfonija, šķiet, ir vēl viena no viņa muzikālajām konfrontācijām ar Napoleonu, šoreiz kontekstā ar Eiropas atbrīvošanas kariem no Napoleona kundzības.
Septītās simfonijas pirmatskaņojums notika Vīnes universitātē 1813. gada 8. decembrī, labdarības koncertā Hanavas kaujā ievainotajiem karavīriem. Pie diriģenta pults stājās pats komponists, kurš savā uzrunā atklāja, ka uzskata Septīto simfoniju par vienu no saviem labākajiem darbiem. Otrā daļa “Allegretto” izpelnījās tik lielu atzinību, ka publika pieprasīja to atkārtot.
Koncerta programmā bija iekļauts arī patriotiskais skaņdarbs “Velingtona uzvara”, kurā godināta britu, portugāļu un spāņu apvienoto spēku uzvara pār Napoleona Franciju.
Komponists un diriģents Entonijs Hopkinss (1921-2014) par Bēthovena Septīto simfoniju sacījis sekojošo: “Septītā simfonija varbūt vairāk nekā jebkura cita dod mums patiesas spontanitātes sajūtu; šķiet, ka notis izlido no lapas, kamēr mūs aizrauj iedvesmotas jaunrades plūdums. Pats Bēthovens par to sirsnīgi runāja kā par “vienu no maniem labākajiem darbiem”. Kas mēs esam, lai to apstrīdētu?”
LIEPĀJAS SIMFONISKAIS ORĶESTRIS (LSO) jau vairāk nekā 140 gadu dalās mūzikas mīlestībā ar klausītājiem Latvijā un ārpus tās robežām.
2010. gadā LSO ieguva valsts orķestra statusu, kļūstot par nozīmīgu Latvijas kultūras vēstnieku visā pasaulē, koncertos gan priecējot ar klasiskās mūzikas šedevriem, gan īpašu uzmanību pievēršot latviešu komponistiem un viņu daiļrades veicināšanai — orķestris piedalās pirmatskaņojumos un pasūtina ievērojamu daudzumu jaundarbu.
Publikas un speciālistu vērtējumam nodoti visi LSO ierosinātā monumentālā 12 “Liepājas koncertu” cikla skaņdarbi. LSO Latvijas simtgades simfoniju ciklā līdz šim atskaņotas tādu latviešu komponistu kā Riharda Dubras, Imanta Kalniņa, Andra Vecumnieka un Jāņa Lūsēna simfonijas, savukārt 2019. gadā pēc LSO ierosinājuma tapa Riharda Dubras opera “Suitu sāga”.
LSO vairākas reizes saņēmis Latvijas Lielo mūzikas balvu un seškārt kļuvis par Latvijas mūzikas ierakstu gada balvas “Zelta mikrofons” ieguvēju. Orķestris saņēmis arī citus nozīmīgus apbalvojumus.
LSO misija ir radīt jēgpilnu saikni starp mūziku un cilvēkiem, padarot mūziku pieejamu un baudāmu, lai ik katrā koncertā ar skaistas mūzikas palīdzību svinētu mūsu bagāto kultūras mantojumu.
Kopš 2022. gada rudens LSO galvenais diriģents un mākslinieciskais vadītājs ir Guntis Kuzma.

Muzikāla komēdija “Par Kurbadu”
2025-09-29 19:00 - 20:30 | Valmieras Kultūras centrs, Rīgas iela 10, Valmiera, Latvija
Muzikāla komēdija “Par Kurbadu”
Režisors: Ģirts Šolis
Lomās: Māris Bezmers un Kristiāns Kareļins
Mūzika: Mikus Frišfelds

“Par Kurbadu” ir muzikāla komēdija ar kantrī piesitienu divos cēlienos, kuras centrā ir Mareks Romanovskis (aktieris Kristians Kareļins), no dzīves un laulības paguris, kādreiz pieprasīts režisors, kurš pārgalvīgi uzņemoties realizēt koncertuzvedumu par spēkavīra Kurbada varoņdarbiem, nonācis radošā strupceļā. Savukārt Daumants Vanags (aktieris Māris Bezmers) ir vietējā krodziņa pasākumu vadītājs un muzikants, kurš sapņo realizēties kā dziesmu autors. Abu ekstravaganto personību tikšanās izvēršas par ironiski-komisku, radošu mēģinājumu izdzīvot leģendārā Kurbada dzīvesstāstu izmantojot pašiem savu dzīves pieredzi, jeb Vanadziņa vārdiem: “skatoties no mūsdienu vīrieša perspektīvas”.

Bērzaines Tautas nama amatierteātra izrāde "Grūts uzdevums"
2025-10-04 16:00 - 17:30 | Kocēnu kultūras nams, Alejas iela 3, Kocēni
4. oktobrī plkst. 16.00 Kocēnu Kultūras namā notiks Bērzaines Tautas nama amatierteātra izrāde “Grūts uzdevums” pēc Edvarda Vulfa lugas motīviem. Režisors: Andris Liepiņš. Lomās: Aija Bille-Ļeščova, Kristīne Čaune, Māris Ozols, Jānis Lārmanis. Muzikālais noformējums: Guntars Aizupietis.
Ieeja: 3 EUR (biļetes pirms pasākuma varēs iegādāties norises vietā)

Starptautiskajai senioru dienai veltīts pasākums Valmieras novada senioriem
2025-10-05 14:00 - 19:00 | Valmieras Kultūras centra lielā zāle, Rīgas iela 10, Valmiera, Latvija
5.oktobrī plkst.14.00 Valmieras Kultūras centrā norisināsies Starptautiskajai senioru dienai veltīts pasākums.
Ar koncertprogrammu “No Latvijas līdz Itālijai” viesosies Latvijas Nacionālās operas un baleta tenors Juris Vizbulis un ģitārists Ēriks Upenieks. Koncertā būs dzirdamas brīnišķīgas latviešu komponistu dziesmas, kā arī dziesmas no saulainās Itālijas un dažas ASV skaistākās melodijas.
Pēc koncerta notiks balle ar grupu “Tauriņdeja”. Balle notiks pie galdiņiem, aicinām līdzi ņemt groziņu!Ieeja bez maksas, no 15.09.2025. saņemot ieejas karti Valmieras Kultūras centra kasē. Tālrunis: 64207207.
